
REFERAT

pentru aprobarea 

Regulamentului privind regimul finanţărilor nerambursabile de tineret 

alocate de la bugetul local 

pentru activităţi nonprofit de interes local
Prin HCL nr.  68 din 27.03.2007 cu modificările ulterioare a fost aprobat Regulamentul privind regimul finanţărilor nerambursabile alocate de la bugetul local al Municipiului Timişoara pentru activităţi nonprofit de interes local, având la bază Legea nr. 350 din 2 decembrie 2005 care stabileşte regimul finanţărilor nerambursabile din fondurile publice alocate pentru activităţi nonprofit de interes general, stabileşte principiile, cadrul general şi procedura pentru atribuirea contractelor de finanţare nerambursabilă din fonduri publice, precum şi căile de atac ale actului sau deciziei autorităţilor finanţatoare care aplică procedura de atribuire a contractelor de finanţare.

În data de 20 decembrie 2012 Municipiul Timişoara şi-a lansat oficial candidatura la titlul de Capitală Europeană a Culturii în 2021. 
Prin HCL nr. 574/27.11.2014 privind aprobarea Strategiei de tineret a municipiului Timisoara pentru perioada 2014-2020 a fost aprobată Strategia de tineret, ale cărei axe prioritare, direcţii strategice, obiective şi măsuri trebuie să se regăsească în acţiunile şi manifestările de tineret, precum şi culturale, pentru următorii şase ani. În vederea implementării obiectivelor cuprinse în strategie, a fost necesară modificarea Regulamentului de finanţări nerambursabile – aprobat prin HCL nr. 68/27.03.2007 pentru aprobarea Regulamentului privind regimul finanţărilor nerambursabile alocate de la bugetul local pentru activităţi nonprofit de interes local - prin diferenţierea acestuia pe cele două domenii: tineret şi cultură.
Pentru a promova identitatea oraşului este necesară organizarea de actiuni, evenimente culturale şi festivaluri care sunt instrumente de comunicare foarte puternice şi părţi esenţiale ale strategiei de marketing urban.  

Municipalitatea timisoreana, prin directiile de specialitate trebuie sa implementeze Strategia de tineret a municipiului Timisoara, aprobata prin HCL nr. 574/27.11.2014 privind aprobarea Strategiei de tineret a municipiului Timisoara pentru perioada 2014-2020.

Acest lucru demonstrează faptul că, tineretul reprezintă o prioritate de dezvoltare pentru administraţia publică locală, iar oraşul se mobilizează financiar, cultural şi uman pentru construcţia unei candidaturi competitive la titlul de Capitală Europeană a Culturii în 2021 şi pentru a beneficia de impactul economic, social şi educaţional asociat unei vitalităţi culturale ridicate, precum şi unui înalt nivel civic. 
În vederea pregătirii candidaturii pentru acest titlu prestigios, anul acesta şi în anii următori la Timişoara vor fi organizate de către municipalitate numeroase evenimente culturale de înaltă calitate artistică: importante festivaluri internaţionale, concerte, expoziţii de artă contemporană şi variate evenimente culturale. Pentru ca Timişoara să acopere o ofertă de evenimente cât mai bogată este necesară implicarea tuturor actanţilor de pe scena culturală şi de tineret a oraşului: asociaţii, fundaţii, organizaţii etc. care pot crea la rândul lor evenimente de interes local prin acţiunile pe care le realizează. În contextul actual, considerăm oportună adoptarea unei hotărâri prin care să se aducă câteva modificări regulamentului privind regimul finanţărilor nerambursabile alocate de la bugetul local al Municipiului Timişoara pentru activităţi de interes local, prin sprijinirea tinerilor şi iniţiativelor adresate acestora pentru a deveni cetăţeni activi în procesul de dezvoltare a comunităţii locale. 

O atenţie deosebită se acordă proiectelor de anvergura, cu caracter regional, euroregional si international care sa sprijine candidatura Timisoarei la titlul de Capitala Europeana a Culturii. 

Pentru atingerea acestui scop, Primăria şi Consiliul Local Timişoara pot lansa odată cu fiecare apel de finanţare obiective corelate cu cele din strategia de tineret a Municipiului Timişoara.

Având ca principal obiectiv elaborarea şi adoptarea strategiei de tineret la nivelul Municipiului Timişoara, prin intermediul Proiectului „Dă glas generaţiei tale!” (HCL nr. 517/22.10.2013) a fost realizat un dialog structurat între tineri, ONG‐uri şi autorităţile publice locale. Urmare a consultării tinerilor şi organizaţiilor de tineret, a reieşit necesitatea susţinerii în continuare a activităţilor de tineret, inclusiv în contextul candidaturii la titlul de Capitală Europeană a Culturii în 2021. 

În consecinţă, propunem emiterea unei Hotărâri a Consiliului Local prin care să se aprobe Regulamentul privind regimul finanţărilor nerambursabile de tineret alocate de la bugetul local pentru activităţi nonprofit de interes local, conform Anexei care va face parte din hotărâre. La data emiterii hotărârii se abrogă HCLMT nr. 68/2007 privind aprobarea Regulamentului  privind regimul finanţărilor nerambursabile alocate de la bugetul local pentru activităţi nonprofit de interes local. 

